কন্যাদায়গ্রস্ত পিতার মতো অবস্থা আলিপুর চিড়িয়াখানায়। জেব্রা কন্যেদের সঙ্গীর অভাব চলছে। একমাত্র পুরুষ সঙ্গীটি বাকি ছ’জনের সঙ্গে লীলায় অপারগ। তাই অবিলম্বে পুরুষ জেব্রার খোঁজ শুরু করেছে আলিপুর চিড়িয়াখানা কর্তৃপক্ষ।
পশুদের মধ্যে লিঙ্গ বৈষম্যের বদ অভ্যেস নেই। কিন্তু সঙ্গমের জন্য তো সমানে সমানে স্ত্রী ও পুরুষ লিঙ্গের প্রাণী চাই। অনেক ক্ষেত্রেই স্ত্রী ও পুরুষ লিঙ্গের মধ্যে ভারসাম্য রক্ষা হচ্ছে না। সেটা যেমন জঙ্গলে, তেমন চিড়িয়াখানাতেও। আর তাতেই তৈরি হয়েছে সঙ্কট। নতুন প্রজন্মের আগমন থমকে রয়েছে আলিপুরের জেব্রা সংসারে।
আলুপুর চিড়িয়াখানার অন্যতম আকর্ষণ জেব্রা। সাদা-কালো ডোরা দেখতে অনেক ভিড় জমে জেব্রাদের আবাসনে। কিন্তু কলকাতার সেই জেব্রাদের অধিকাংশই স্ত্রী। এখন আলিপুরে মোট জেব্রা রয়েছে ১০টি। এর মধ্যে সাতটি স্ত্রী জেব্রা। তিনটি পুরুষ জেব্রা থাকলেও তার মধ্যে দু’জন নাবালক। এখনও প্রজননে অংশ নেওয়ার বয়স হয়নি। ফলে পড়ে রইল এক কুম্ভ। না তার নাম কুম্ভ নয়— উজ্জ্বল।
কিন্তু এত গুলি সাবালিকা মেয়ে সামলাতে গিয়ে তার উজ্জ্বলতাই বুঝি কমে যায়। এক সর্বভারতীয় সংবাদমাধ্যমের কাছে চিড়িয়াখানা কর্তৃপক্ষের বক্তব্য, ছয় স্ত্রী জেব্রার জন্য এক জন পুরুষ সঙ্গী সত্যিই সমস্যার। আর সে কারণেই এখন নতুন ‘ঘরজামাই’ খুঁজছে আলিপুর।
উজ্জ্বল মূলত ইজরায়েলের বাসিন্দা। কলকাতায় আসে ২০১১ সালে। উজ্জ্বল ছাড়া বাকি যে দুই পুরুষ জেব্রা রয়েছে, তাদের বয়স একেবারেই কম। এক জন গত জানুয়ারিতে ও অন্য জন এপ্রিলে ভূমিষ্ঠ হয়। এখনও দুগ্ধপোষ্য বলাই যায়। মার্চ মাসে একটি পুত্রসন্তানের জন্ম দিয়েছে আলিপুলের এক জেব্রা মা। কিন্তু স্তন্যপান করাতে চায়নি। তার ফলে ২৪ ঘণ্টার মধ্যে শাবকটির মৃত্যু হয়।
সাধারণ ভাবে একটি স্ত্রী জেব্রা চার বছর বয়স থেকে সন্তানধারণে সক্ষম হয়। কিন্তু পুরুষ জেব্রার সঙ্গম ক্ষমতা তৈরি হয় আরও কয়েক বছরে। এই পরিস্থিতিতে উজ্জ্বলকে ভরসা দেওয়ার জায়গায় কেউই নেই। তাই আলিপুর তাকিয়ে আছে পটনা, মহীশূর, হায়দরাবাদ চিড়িয়াখানার দিকে। তারা যদি রাজি হয়, তবে মেয়ে দিয়ে ছেলে নিতে রাজি আলিপুর।